
Belül esik



A munka 150x100 cm méretű, vakrámára feszített, lenvászon festmény, olaj technikával készült. A Belül esik címet viseli. A képen egy teljes alak látható, amint nejlon esőkabátban ül a szoba közepén egy fehér kanapén. A kompozíció kiegyensúlyozott, kereszt alapú. Az emberi alak megfestéséhez egy saját magam által készített panoráma fotót hívtam segítségül. Törekedtem a részletek, különböző anyagminőségek naturális megalkotására.
A fólia, nemcsak mint festészeti anyagminőség foglalkoztat, hanem színtelen-színes fényvisszaverő képességével emberi emocionális létállapotok megjelenítése, fixálása céljából is szeretnék jelentőséget tulajdonítani neki, mint matériának. Jelen esetben egy abszurd helyzet a kiindulópont. Az értelmezés, viszont túlmutat a naturálisan megfestett részleteken. Szerettem volna egy olyan általános emberi individuumot ábrázolni, aki saját záporozó mindennapos problémái elől bújtatja testét egy nejlon burokba, saját otthonában, mintha attól rettegne, hogy a felette lakó eláztatja lakását. Ez a burok jelentheti akár saját valóságunkat, önmagunk gátlásait a világgal szemben. Dramaturgiailag kigondolt látszatvilágnak vetjük alá magunkat, amiről csak mi döntünk, mikor szabadulunk meg tőle. Akár az esőkabáttól, amelyet bármikor levethetünk és magunk mögött hagyhatunk.



